Tájékoztatás építési törmelék leadásának szabályváltozásáról
A MOHU MOL Hulladékgazdálkodási Zrt. szabályozása szerint 2026. július 1-től a magyarországi hulladékudvarokban díjfizetés ellenében adható le a lakossági eredetű építési törmelék. Ára az egész országban egységesen bruttó 36 forint/kg. A beszállításról a számlát a MOHU MOL Hulladékgazdálkodási Zrt. utólag állítja ki, a hulladékudvarokban nem lehet kifizetni. Az építési törmelékre vonatkozó (ingatlanonként egyszeri 150 kg, évente 1000 kg) mennyiségi kvóta megszűnik, az építési törmelékre vonatkozó tisztasági elvárás megmarad.
A győri GYHG által üzemeltetett hulladékudvarokban a lakossági eredetű építési törmelék leadásának fizetőssé tétele a hulladékgazdálkodási engedélyek módosítása miatt a MOHU MOL Hulladékgazdálkodási Zrt-vel egyeztetett módon 2026. július 6-tól vezethető be.
Közüzemként a győri GYHG fő feladata a lakosság lehető legjobb hulladékgazdálkodási kiszolgálása, ezért nem koncessziós hulladékfajtaként cégünk a lakossági és az üzleti eredetű építési törmeléket a hulladékfajtára vonatkozó tisztasági feltételek megléte esetén bruttó 15,5 forint/kg áron 2026. július 6. után is befogadja a győri Hulladékkezelő Központban. Cím: 9028 Győr Külső Fehérvári út 1. GPS: 47.661806, 17.690028, Nyitvatartás: H-P: 7-17h-ig, Szo: 7-14h-ig.
Kérjük szíves közreműködésüket abban, hogy a fenti tájékoztatást a település lakossága részére a helyben szokásos kommunikációs csatornákon keresztül közzétenni szíveskedjenek.
A győri GYHG megköszöni a lakosság együttműködését.

